หาหุ้นดีจาก SAA Consensus
ของฟรี (แล้วดีด้วย) มีจริงในโลกนี้ อย่างน้อยที่สุดก็อยู่ในแวดวงของนักวิเคราะห์หลักทรัพย์ในประเทศไทย
16 ก.ย. 2554

ของฟรี (แล้วดีด้วย) มีจริงในโลกนี้ อย่างน้อยที่สุดก็อยู่ในแวดวงของนักวิเคราะห์หลักทรัพย์ในประเทศไทย
โดย..สมบัติ นราวุฒิชัย
คุณผู้อ่านเคยไปเยี่ยมเว็บไซต์ของสมาคมนักวิเคราะห์มาบ้างหรือไม่ครับ ที่ www.saathai.org สมาคมได้ดำเนินการประสานงานและติดต่อขอข้อมูลที่มีประโยชน์กับหลายๆ ภาคส่วน ใส่ไว้ในเว็บไซต์ให้ดูฟรี
มีอะไรอยู่ในเว็บไซต์บ้าง
1.บทความดีๆ ของนักวิเคราะห์ที่มีชื่อเสียงและผู้เชี่ยวชาญ เป็นบทความความเห็นด้านเศรษฐกิจและการลงทุน จัดอยู่ทางด้านขวาของเว็บไซต์ เลื่อนหน้าลงมาเล็กน้อย
ขณะนี้ 4 นักวิเคราะห์ (และอนาคตคงจะขยับขยายขอเพิ่มเติมไปอีก) ได้แก่
ไพบูลย์ นลินทรางกูร นายกสมาคมฯCEO บล.ทิสโก้
สมบัติ นราวุฒิชัย เลขาธิการ สมาคมฯ, อดีต Head of Research บล.หลายแห่ง
เอกชัย นิตยาเกษตรวัฒน์ จากนิด้า, อดีตคณบดี, อดีต Head of Research
พิชัย เลิศสุพงศ์กิจ ผู้บริหารด้านการตลาด บล.ธนชาต, อดีตนักวิเคราะห์ระดับ Head of Research
2.ผลสำรวจสมาชิกสมาคมฯ ฉบับละเอียด
ปกติจะทำไตรมาสละ 1 ครั้ง เป็นการวิเคราะห์ทิศทางเศรษฐกิจและการลงทุน เป้าหมาย SET Index, GDP, ดอกเบี้ย, EPS Growth และข้อแนะนำเรื่องนโยบายของรัฐบาลไทย ฯลฯ
3.การส่งเสริมจรรยาบรรณของผู้ปฏิบัติวิชาชีพด้านการลงทุน ในเว็บไซต์สมาคมฯ จะได้เห็นข้อมูลที่เกี่ยวข้องกับการส่งเสริมจรรยาบรรณ ดังเช่น
สมาคมฯ จัดให้มีคู่มือมาตรฐานการปฏิบัติวิชาชีพ ให้ดาวน์โหลดฟรีในเว็บไซต์สมาคมฯ
สมาคมฯ ยังประกาศจัดอบรมเรื่อง “รู้ลึกคู่มือจรรยาบรรณวิชาชีพการวิเคราะห์และการลงทุนฉบับใหม่” กำหนดจัดวันพุธที่ 21 ก.ย.นี้ 09.00-12.00 น. ที่อาคาร ตลท. (มีค่าอบรมเล็กน้อย 750 บาทสำหรับสมาชิก, 900 บาท สำหรับบุคคลภายนอก) ซึ่งผู้ที่เป็นนักวิเคราะห์และเจ้าหน้าที่การตลาดบริษัทหลักทรัพย์ (ผู้ติดต่อกับผู้ลงทุน ข.) จะต้องอบรมเรื่องเกี่ยวกับจรรยาบรรณอย่างน้อย 3 ชั่วโมง เพื่อนับชั่วโมงสะสมต่อใบอนุญาต
 




ขอเรียนว่าใครที่ครบกำหนดต่อใบอนุญาตภายในปีนี้ โปรดรีบมารับการอบรมหัวเรื่องนี้ด้วย
นอกจากนั้น บรรดา IR ของบริษัทจดทะเบียนต่างๆ ก็น่าจะเข้ามาเรียนรู้หลักการ และกรณีตัวอย่างที่ผู้บรรยาย ซึ่งเป็นผู้บริหาร ก.ล.ต.จะนำตัวอย่างจริงที่เกิดปัญหาขึ้นมาสรุปให้ฟัง จะได้รู้แนวทางการทำงานที่ไม่ต้องทำผิดติดคดีอะไร โทร.ติดต่อคุณณัทญา 022292355
4.กำหนดการจัดมหกรรมวิเคราะห์หลักทรัพย์ในงาน SET in the City สมาคมฯ เตรียมเข้าจัดสัมมนาใหญ่ในวันพฤหัสบดีที่ 22–ศุกร์ที่ 23 ก.ย. 2554 และจัดทำคู่มือผู้ลงทุนที่ลือลั่นทุกๆ ปี ช่วงนี้เปิดรับผู้สนับสนุนการพิมพ์ครับ (บจ., บล., บลจ., ธนาคาร และบริษัทประกันสนใจติดต่อแต่เนิ่นๆ ครับ)
ขณะนี้อยู่ระหว่างการจัดทำและเลือกเฟ้นหัวข้อที่โดนใจคุณๆ นักลงทุน รวมทั้งรายชื่อผู้เชี่ยวชาญและนักวิเคราะห์ยอดเยี่ยมมาลงในหัวข้อต่างๆ เมื่อได้ข้อสรุปที่ชัดเจนจะทยอยนำมาประกาศในเว็บไซต์สมาคมนะครับ โปรดติดตาม
5.ข้อมูลสรุปวิเคราะห์หุ้นหรือ SAA Consensus 
อยู่ที่ด้านขวาของหน้าเว็บไซต์ เลื่อนขวาลงมาหน่อยต่อจากบทความของนักวิเคราะห์ชื่อดัง
สมาคมฯ ได้ผนึกกำลังในมวลหมู่สมาชิกนักวิเคราะห์และ บล.ต้นสังกัด จัดให้มีการนำข้อมูลการวิเคราะห์ปัจจัยพื้นฐานของหุ้นจาก 21 สำนักวิจัย นำมาลงเว็บไซต์ให้ดูฟรี ได้รับการสนับสนุนเขียนโปรแกรมคอมพิวเตอร์โดยทีมงานเซ็ทเทรดของ ตลาดหลักทรัพย์ฯ
เริ่มทำกันมาตั้งแต่ประมาณปี 2547 ช่วงแรกเราเอาหุ้นมารวมกันนับได้ร่วม 250 หุ้น หรือประมาณครึ่งหนึ่งของหุ้นที่จดทะเบียนกับ ตลท. และ mai
ทำไปทำมา บทวิจัยที่มวลหมู่สมาชิกส่งมาให้ก็ลดลงมาเรื่อยๆ ตามจำนวนบทวิจัยที่บรรดาบริษัทหลักทรัพย์จัดทำน้อยลง โดยเห็นได้จากจำนวนนักวิเคราะห์ปัจจัยพื้นฐานของ บล.ต่างๆ รวมกัน ลดจำนวนจากประมาณ 350 คน ลงมาเหลือ 263 คน
จำนวนบทวิจัยที่สมาชิกส่งมาให้อย่างเต็มที่ ไม่มีการอู้ ปัจจุบันมีอยู่ประมาณ 174 หุ้น น้อยลงมา 31% 
ถ้านำไปเทียบกับจำนวนหุ้นใน ตลท.บวกกับ mai ที่มากขึ้นเรื่อยๆ รวมกันใกล้ 600 หุ้น เท่ากับมีบทวิจัยรองรับแค่ 29% ต่ำกว่าเป้าหมายที่คณะกรรมการพัฒนาตลาดทุนไทยและ ตลท.กำหนดไว้ในแผนพัฒนาฉบับปัจจุบัน ตั้งค่า KPI ข้อ 5.2 (อยู่หน้า 61) ไว้ที่ 50% ของจำนวนบริษัทจดทะเบียนในปี 2556 
ต้นปี 2555 ที่เป็นกำหนดเวลาเปิดเสรีราคาค่าคอมมิชชันของโบรกเกอร์ พร้อมๆ กับปลดข้อตกลงต้องมีงานวิเคราะห์วิจัยแบบเงียบๆ ไม่กระโตกกระตาก มีแค่ผมกับกรรมการ SAA และผู้บริหารบางท่านในสมาคม บล. และสมาคมส่งเสริมผู้ลงทุนที่ออกมาแสดงความกังวล
คาดว่า บทวิจัยน่าจะลดน้อยลงไปอีก ขณะที่จำนวนบริษัทจดทะเบียนที่จะเป็นหุ้นให้ประชาชนเข้ามาเลือกลงทุนคงจะเพิ่มขึ้นปีละ 20-30 บริษัท
สรุปแล้ว บทวิจัยที่รองรับการเข้ามาแทง อุ้ยไม่ใช่ครับ การเข้ามาลงทุนของประชาชนคงมีน้อยกว่า 28% ของจำนวนบริษัทจดทะเบียน ส่วนที่เหลืออีก 72% ของบริษัทจดทะเบียนจะไม่มีบทวิจัยให้ประชาชนศึกษาหาความรู้จากผู้เชี่ยวชาญ แต่ไม่มีข้อห้ามอะไรที่เจ้าหน้าที่การตลาดของบริษัทหลักทรัพย์จะไม่แนะนำให้ลูกค้าลงทุนในหุ้นที่ไม่มีบทวิจัย
นี่ยังไม่นับรวมผลการตอบโต้ของบริษัทหลักทรัพย์ที่ทำบทวิจัย อาจยัวะบริษัทหลักทรัพย์อื่นที่เป็น Discount Broker โดยไม่ทำบทวิจัย บริษัทหลักทรัพย์ที่ทำวิจัยเลยอาจไม่ส่งบทวิจัยมาลงใน SAA Consensus หรือส่งล่าช้า 
เพราะฉะนั้น อยากแนะนำให้คุณๆ ผู้อ่านรีบเข้าเว็บไซต์ www.saathai.org หาคำว่า SAA Consensus ด้านขวามือของเว็บไซต์ รีบใช้ข้อมูลดีๆ แถมฟรีอีกต่างหาก ก่อนที่จะขาดแคลนกว่านี้ในต้นปี 2555
ตัวอย่างข้อมูลหุ้นดีๆ ใน SAA Consensus
มีจำนวนข้อมูลมากมาย ซึ่งถ้าจะอธิบายให้หมด ผมคงต้องขอเนื้อที่คอลัมน์ประมาณครึ่งเล่มของหนังสือพิมพ์
ในที่นี้จึงของหยิบแบบจิ้มๆ ออกมาเป็นตัวอย่าง และเป็นข้อมูลให้แฟนๆ คอลัมน์นำไปพิจารณาเสริมสมรรถนะการลงทุน ดังต่อไปนี้ครับ
ข้อมูลประมาณการกำไรสุทธิรวม 54F ของหุ้นทั้ง 174 บริษัท ที่มีอยู่ใน SAA Consensus ขณะต้นเดือนล่าสุด (1 ก.ย.) ถูกคาดการณ์มีกำไรสุทธิถึง 653,053 ล้านล้านบาท หรือเติบโต 19% จากปี 2553
และถ้าเทียบกับประมาณการ ณ วันที่ 1 มิ.ย. หรือเมื่อ 3 เดือนก่อน มีการปรับประมาณการขึ้นอีก 3% ซึ่งสะท้อนแนวโน้มที่ดี ทั้งๆ ที่เศรษฐกิจทางยูโรโซนและสหรัฐส่อเค้าแย่ลงมาด้วยซ้ำ
หุ้นอะไรบ้างที่ถูกปรับประมาณการเพิ่มขึ้นอย่างต่อเนื่องทุกๆ 3 เดือน ดูได้จากตารางครับ
ตารางสรุปหุ้นที่ว่านี้ ไม่ใช่ข้อสรุปคำแนะนำการลงทุนนะครับ เพราะรายละเอียดหุ้นแต่ละบริษัทนั้น จะมีนักวิเคราะห์ใส่ข้อมูลและคำแนะนำมาอย่างละเอียดกว่านี้ ดูได้ในเว็บไซต์
หุ้นที่ต่ำกว่ามูลค่าทางปัจจัยพื้นฐาน ใน SAA Consensus ก็จะมีสรุปอยู่หนึ่งตาราง ซึ่งเป็นเฉพาะหุ้นใน SET50 นะครับ
จะมีมูลค่าที่นักวิเคราะห์ให้ไว้ เทียบกับราคาตลาด ถ้ามูลค่าสูงกว่าราคาตลาด ก็เป็นสิ่งอธิบายทางตัวเลขว่า Upside ที่คาด (ในทางทฤษฎี) จะมีสูง
+ ณ วันก่อน (13 ก.ย. 2554) หุ้น IVL ต่ำกว่ามูลค่ามากที่สุด รองลงมาคือ PTTCH
+ หุ้นที่คาดว่าจะมีอัตราเงินปันผลปี 2554 ดีที่สุด ขณะนี้คือ KK 7.3% รองลงมาคือ TTW ที่ 7.1%
+ หุ้นใน SET50 ตัวที่ P/E ต่ำสุด เป็น BCP 4.7 เท่า รองลงมาคือ ESSO 5.8 เท่า
เนื้อที่หมดจนล้นแล้วครับ ขอฝากว่าการลงทุนมีความเสี่ยงสูง โปรดใช้ดุลยพินิจในการใช้ข้อมูลและโปรดดูข้อมูลประมาณการรวมถึงคำแนะนำและบทวิจัยของนักวิเคราะห์ที่อยู่ใน SAA Consensus อย่างละเอียดครับ
พบกันใหม่เดือนหน้าครับ